**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 28.01.2019, ora 08.00 – 29.01.2019, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 29.01.2019, ora 07.00**

**RÂURI**

**Debitele au fost relativ staţionare**, exceptând cursurile mijlocii şi inferioare ale Neajlovului, Argeşului şi Ialomiţei, unde au fost în creştere prin propagare.

Pe râurile din bazinele hidrografice: Vişeu, Iza, Tur, Someş, Crasna, Barcău, Crişuri, Jiu, Vedea, pe cursul superior al Neajlovului, în bazinele superioare ale Argeşului, Ialomiţei şi pe cursul inferior al Oltului, debitele au fost în scădere.

Debitele se situează, în general, la valori cuprinse între 30-90% din mediile multianuale lunare, mai mari (peste 100% din normalele lunare) pe râurile din bazinele hidrografice: Crasna, Crișul Negru, Crişul Alb, Târnava Mică, Bega, Jiu, Vedea, Argeș, Ialomița, Suceava, Moldova, bazinele mijlocii și inferioare ale Someșului, Oltului, pe cursul Siretului, pe unii afluenţi ai Bistriţei (Bistricioara, Bicaz, Cuejdiu, Iapa, Cracău) și pe râurile din Dobrogea şi sub 30% din mediile multianuale pe unii afluenți ai Bârladului.

Formațiunile de gheață (gheaţă la mal, năboi și pod de gheaţă) existente în majoritatea bazinelor hidrografice, cu excepția râurilor din vestul și sudul țării, au fost în diminuare, restrângere și eliminare, cu excepția râurilor din Moldova, unde s-au menținut fără modificări importante.

Amonte de baraj ac. Izvoru Muntelui, pe râul Bistrița, jud. Neamț, fenomenele de iarnă se manifestă pe o lungime totală de 4,8 km. Râul prezintă aglomerări de ghețuri cu grosimi cuprinse între 0,10 – 2,00 m de la viaduct Poiana Largului până aval 0,4 km baraj Topoliceni, pe o lungime de 4,8 km. Tronsonul prezintă ochiuri şi canal dezgheţat cu lăţimi cuprinse între 1 şi 10 m pe 50% din lungime.

Se situează peste **COTA DE ATENŢIE** râul Neajlov la s.h. Vadu Lat (150+25)-jud. GR.

În interval a fost emisă o **Atenţionare Hidrologică de Fenomene Imediate**.

**Debitele vor fi relativ staţionare**, exceptând cursurile inferioare ale Neajlovului, Argeşului şi Ialomiţei, unde vor fi în creştere prin propagare.

Pe râurile din bazinele hidrografice: Vişeu, Iza, Tur, Someş, Crasna, Barcău, Crişuri, Jiu, Vedea, pe cursul superior şi mijlociu al Neajlovului, în bazinele superioare şi mijlocii ale Argeşului şi Ialomiţei şi pe cursul inferior al Oltului, debitele vor fi în scădere.

Sunt posibile creșteri de niveluri și debite pe unele râuri mici din vestul și sudul țării datorită cedării apei din stratul de zăpadă și precipitațiilor lichide prognozate (slabe cantitativ).

Formaţiunile de gheaţă vor fi în diminuare, restrângere şi eliminare, exceptând râurile din Moldova unde se vor menţine fără modificări importante.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

**Debitul la intrarea în ţară (secţiunea Baziaş) în intervalul 28.01 – 29.01.2019 a fost în scădere, având valoarea de 4200 m3/s**, sub media multianuală a lunii ianuarie (4950 m3/s).

În aval de Porţile de Fier debitele au fost în scădere pe sectorul Gruia – Corabia și în creștere pe sectorul Tr. Măgurele – Tulcea.

**Debitul la intrarea în ţară (secţiunea Baziaş) va fi în scădere (4000 m3/s).**

În aval de Porţile de Fier debitele vor fi în scădere pe sectorul Gruia – Zimnicea şi în creştere pe sectorul Giurgiu – Tulcea.

**2.** **Situaţia meteorologică în intervalul 28.01.2019, ora 08.00 –29.01.2019, ora 06.00**

**ÎN ŢARĂ**

Vremea a fost, în general, închisă, iar în vest, nord-vest, sud-est și local în centru și mai caldă decât în mod obișnuit. Mai ales spre seară și în cursul nopții, local, au fost precipitații slabe sub formă de ploaie în Banat, Crișana, Maramureș și Transilvania, predominant ploi în Oltenia și ninsori la munte (în masivele vestice și nordice). Cu totul izolat s-au mai semnalat fulguieli în nordul Moldovei și burniță în Dobrogea. Pe raza județului Mureș, izolat au fost consemnate depuneri de polei. Vântul a suflat slab și moderat, cu unele intensificări în Banat, cu viteze în jurul a 60 km/h, iar la cote mai reduse și în Dobrogea și estul Moldovei, precum și în zona înaltă de munte, unde au fost rafale în general de 75...90 km/h, spulberând, temporar zăpada. Stratul de zăpadă era prezent la munte, unde, la ora 20 măsura - în platformele stațiilor meteorologice - până la 212 cm la munte (în Masivul Făgăraș), în Moldova (până la 63 cm), în cea mai mare parte a Transilvaniei (până la 42 cm), local în Oltenia (până la 39 cm), în Maramureș (până la 36 cm), în Muntenia (până la 18 cm), în Banat (până la 17 cm) și în Crișana (până la 12 cm). Temperaturile maxime s-au situat între -8 grade la Joseni și Suceava și 10 grade la Gurahonț, Reșița și Sibiu-Gradina Zoo, iar la ora 06.00 valorile termice se încadrau între -12 grade la Miercurea Ciuc și 8 grade la Constanța-dig. S-a semnalat ceață, pe arii relativ extinse în Oltenia, Muntenia și Moldova și izolat, în primele ore ale zilei, în estul Transilvaniei.

***Observație:*** *de ieri de la ora 6.00 au fost în vigoare 24 atenționări cod galben pentru fenomene meteorologice periculoase imediate, după cum urmează: 8 emise de CNPM pentru Muntenia, 6 de SRPV Craiova, 5 de SRPV Sibiu, 4 de SRPV Bacău și 1 de SRPV Timișoara.*

**LA BUCUREŞTI**

Cerul a fost mai mult noros, iar vântul a suflat slab. S-a semnalat ceață, la începutul zilei și în orele serii. Valorile termice au fost apropiate de cele normale pentru sfârșitul lunii ianuarie, astfel maxima a fost de 1 grad la Afumați și de 3 grade la Filaret și Băneasa, iar la ora 06.00 se înregistrau -3 grade în Băneasa și -2 grade la Filaret și Afumați.

**3. Prognoza meteorologică în intervalul 29.01.2019, ora 08.00 –30.01.2019, ora 08.00**

**ÎN ŢARĂ**

Vremea va fi, în general, închisă. Temporar se vor semnala precipitații, predominant sub formă de ploaie, în general slabe cantitativ, în sudul și centrul țării, iar nopatea și în est și doar izolat în restul teritoriului. În zonele de munte vor fi ploi și lapovițe, iar la peste 1400 m altitudine va ninge. Pe arii restrânse vor fi condiții de polei, în primele ore în Oltenia, iar în a doua parte a intervalului în Moldova și estul Transilvaniei. În regiunile extracarpatice și izolat în rest, mai ales dimineața și noaptea se va semnala ceață. Vântul va sufla slab și moderat, cu unele intensificări pe crestele montane unde trecător va mai spulbera zăpada, iar la cote mai reduse și în sud-estul teritoriului. Temperaturile maxime se vor încadra între 0 și 10 grade, mai ridicate în Dobrogea până spre 12...13 grade, unde va fi cald pentru această perioadă, dar izolat și mai scăzute în estul Transilvaniei. Temperaturile minime se vor situa, în general, între -4 și 6 grade.

**LA BUCUREŞTI**

Vremea va fi, în general, închisă. În primele ore ale zilei vor fi condiții de ceață, iar mai ales spre seară și noaptea va ploua slab. Vântul va sufla slab până la moderat. Temperatura maximă se va situa în jurul valorii de 6 grade, iar cea minimă va fi de 2...3 grade.

**4. Buletin nivometeorologic emis pentru perioada 28 ianuarie 2019 – 29 ianuarie 2019**

**Evoluția vremii în ultimele 24 de ore:**

Vremea a fost ușor mai caldă decât normalul perioadei. Cerul a fost variabil. Vântul a suflat slab la moderat la altitudini joase (sub 1500 m) și a prezentat intensificări de 70-90 km/h la peste 1800 m, viscolind și spulberând ninsoarea pe majoritatea crestelor, din sector predominant sud-vestic. Pe arii restrânse s-a semnalat ceață asociată izolat și cu depunere de chiciură. Stratul de zăpadă a scăzut la majoritatea stațiilor, cu până la 17 cm la Cuntu și 13 cm la Bâlea Lac.

**Grosimea stratului de zăpadă în 28.01.2019, ora 14.00:**

Carpații Meridionali: 180 cm la Cuntu, 215 cm la Bâlea-Lac, 158 cm Vf. Țarcu, 135 cm la Vf. Omu, 80 cm la Parâng, 79 cm la Păltiniș, 118 cm la Sinaia, 46 cm la Predeal, 38 cm la Fundata;

Carpații Orientali: 105 cm la Vf. Lăcăuți, 109 cm la Bucin, 105 cm la Vf. Călimani, 90 cm la Vf. Ceahlău-Toaca, 52 cm la Poiana Stampei, 40 cm la Vf. Iezer-Rodnei;

Carpații Occidentali: 137 cm la Stâna de Vale, 115 cm la Vlădeasa 1400, 100 cm la Semenic, 86 cm la Roșia Montana, 79 cm la Vf. Vlădeasa.

**Evoluţia vremii în intervalul 28.01.2019 ora 20.00 – 29.01.2019 ora 20.00:**

Vremea va fi, în general, închisă și relativ caldă la altitudini joase. Cerul va fi mai mult noros și local va ninge, în general slab. Trecător, sub 1500 m, precipitațiile vor și sub formă de lapoviță sau chiar ploaie. Pe arii restrânse în Carpații Occidentali și în vestul celor Meridionali se pot depune 5-10 cm de zăpadă proaspătă la peste 1500 m. Vântul va sufla, în general, moderat, cu intensificări temporare de 50-70 km/h în majoritatea masivelor, din sector predominant sud-vestic, și de 70-90 în zonele înalte, viscolind sau spulberând zăpada pe creste. Local se va semnala ceață, asociată în zonele înalte, izolat, și cu depuneri de chiciură.

**Peste 1800 m:** temperaturi minime: -8 la -4 gr.C; temperaturi maxime: -5 la -1 gr.C;

**Sub 1800 m:** temperaturi minime: -4 la -1 gr.C; temperaturi maxime: -1 la 3 gr.C.

**Stabilitatea şi evoluţia stratului de zăpadă în masivul Făgăraș: RISC MARE (4)**

La altitudini mai mari de 1800 m, în partea superioară a stratului, întâlnim zăpadă instabilă în primii 30-50 cm. Pe versanții sudici cantitățile de zăpadă recent depuse sunt mai mari iar pe versanții cu expunere nordică sunt prezente multiple plăci de vânt cu grosimi semnificative, ce se pot rupe cu ușurință chiar și la supraîncărcări slabe. În locurile adăpostite sunt depozite însemnate de zăpadă. În profunzime, regăsim structuri de plăci de vânt mai vechi, precum și cruste de gheață. La supraîncărcări slabe stratul instabil de la suprafață poate aluneca, declanșând avalanșe de dimensiuni medii, în unele cazuri putând fi angrenate și straturile inferioare cu volume mai importante de zăpadă.

Sub 1800 m, stratul de zăpadă depus în ultimele zile a rămas consistent, și este umezit în partea superioară, în special sub 1600 m. Temperaturile diurne ușor pozitive, vor determina umezirea și îngreunarea suplimentară a stratului sub 1600 m și vor reprezenta aici un risc crescut pentru declanșarea avalanșelor spontane de topire. Pe pantele mai înclinate și pe văi, unde sunt prezente acumulari însemnate de zăpadă, se pot declanşa spontan curgeri sau avalanşe de dimensiuni medii, riscul fiind amplificat la supraîncărcări oricât de slabe.

**Stabilitatea şi evoluţia stratului de zăpadă în masivul Bucegi: RISC MARE (4)**

La peste 1800 m, stratul instabil din partea superioară măsoară în medie 30-40 cm. În structura stratului superior predomină cristalele fine și sunt prezente multiple plăci de vânt, cele mai recente formate pe versanții nordici. În interior regăsim pe alocuri cruste de gheață. Un risc crescut îl reprezintă depozitele de zăpadă de pe văi și din zonele adăpostite. Stratul instabil din partea superioară va aluneca chiar și la supraîncărcări slabe conducând la avalanșe medii, în unele cazuri putând fi angrenate și straturile inferioare cu volume mai importante de zăpadă.

Sub 1800 m, stratul de zăpadă este umezit în partea superioară, în special sub 1600 m. Temperaturile diurne ușor pozitive, vor determina umezirea și îngreunarea suplimentară a stratului sub 1600 m și vor reprezenta aici un risc crescut pentru declanșarea avalanșelor spontane de topire. Pe pantele mai înclinate și pe văi unde sunt prezente acumulari însemnate de zăpadă, se pot declanşa spontan curgeri sau avalanşe de dimensiuni medii, riscul fiind amplificat la supraîncărcări oricât de slabe.

**Stabilitatea şi evoluţia stratului de zăpadă în masivele Țarcu-Godeanu: RISC MARE (4)**

La peste 1800 m, stratul de zăpadă este instabil în partea superioară, iar îndeosebi pe versanții nordici și nord-vestici s-au format plăci de vânt cu grosimi semnificative. Vântul puternic a determinat depunerea și acumularea zăpezii în zonele adăpostite și pe văi, iar acolo stratul instabil de la suprafață este de dimensiuni mai mari. La supraîncărcări slabe se pot declanșa avalanșe de dimensiuni medii, iar în zonele cu acumulări însemnate, se pot disloca volume mai importante de zăpadă.

Sub 1800 m, stratul de zăpadă este umezit în partea superioară, în special sub 1600 m. Temperaturile diurne ușor pozitive, vor determina umezirea și îngreunarea suplimentară a stratului sub 1600 m și vor reprezenta aici un risc crescut pentru declanșarea avalanșelor spontane de topire. Pe pantele mai înclinate și pe văi unde sunt prezente acumulari însemnate de zăpadă, se pot declanşa spontan curgeri sau avalanşe de dimensiuni medii, riscul fiind amplificat la supraîncărcări oricât de slabe.

**Stabilitatea şi evoluţia stratului de zăpadă în masivul Parâng – Șureanu: RISC MARE (4)**

La altitudini mai mari de 1800 m, stratul de zăpadă este instabil în partea superioară și este mai însemnat pe versanții sudici. Pe versanții cu expunere nordică și nord-vestică s-au format plăci de vânt ce pot avea grosimi importante și se pot rupe cu ușurință. În locurile adăpostite sunt depozite mai însemnate de zăpadă. La o supraîncărcare slabă stratul instabil de la suprafață poate aluneca, declanșând avalanșe de dimensiuni medii sau mari, în unele cazuri putând fi angrenate și straturile inferioare cu volume mai importante de zăpadă.

Sub 1800 m, stratul de zăpadă este umezit în partea superioară, în special sub 1600 m. Temperaturile diurne ușor pozitive, vor determina umezirea și îngreunarea suplimentară a stratului sub 1600 m și vor reprezenta aici un risc crescut pentru declanșarea avalanșelor spontane de topire. Pe pantele mai înclinate și pe văi unde sunt prezente acumulari însemnate de zăpadă, se pot declanşa spontan curgeri sau avalanşe de dimensiuni medii, riscul fiind amplificat la supraîncărcări oricât de slabe.

**Stabilitatea şi evoluţia stratului de zăpadă în Munții Vlădeasa – Muntele Mare: RISC ÎNSEMNAT (3)**

Stratul depus în ultimele zile are dimensiuni reduse, iar cel din profunzime este umezit și mediu stabilizat. Temperaturile dirune, ușor pozitive din zilele următoare și precipitațiile mixte de la altitudini mai joase, vor determina umezirea suplimentară și tasarea stratului. Se pot declanşa curgeri sau avalanşe de dimensiuni mici sau medii, atât spontan, cât și la supraîncărcări slabe.

**Stabilitatea şi evoluţia stratului de zăpadă în Grupa Nordică a Carpaților Orientali (zona Munților Rodnei): RISC ÎNSEMNAT (3)**

La peste 1800 m, dimensiunea stratului de zăpadă variază semnficativ în funcție de relief, de la 30-40 cm pe platouri până la câțiva metri în zonele adăpostite. Pe pantele mai înclinate, declanşarea avalanşelor va fi posibilă la supraîncărcări slabe, riscul fiind crescut în zonele cu acumulări mai însemnate de zăpadă. La altitudini mai mici de 1800 m, stratul de zăpadă are dimensiuni mai reduse și este umezit, mai ales sub 1600 m, acolo unde spontan se pot produce curgeri și avalanșe de mici dimensiuni. Avalanșe de mici dimensiuni vor fi posibile doar la supraîncărcări mari.

**Stabilitatea şi evoluţia stratului de zăpadă în Grupa Centrală a Carpaților Orientali (zona Munțiilor Călimani – Bistriței - Ceahlău): RISC ÎNSEMNAT (3)**

La peste 1800 m, stratul de zăpadă depus este instabil în partea superioară, iar pe majoritatea versanților sunt formate plăci de vânt recente. Pe văi și în zonele adăpostite sunt depozite însemnate de zăpadă. Pe pantele cu înclinare mare, declanşarea avalanşelor va fi posibilă la supraîncărcări slabe. La altitudini mai mici de 1800 m, stratul de zăpadă are dimensiuni mai reduse, fiind relativ stabilizat dar umezit sub 1600 m, avalanșe de mici dimensiuni fiind posibile doar în cazuri izolate pe pante foarte înclinate, la supraîncărcări mari în zonele cu acumulări însemnate de zăpadă sau spontan curgeri de zăpadă umedă sub 1600 m.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

**Administrația Națională „Apele Române”** revine cu informaţii privind poluarea cu 100 l de ţiţei şi 600 l de apă de zăcământ a apei pârâului Sămăila, afluent al râului Cârcinov, care s-a produs la data de 26.01.2019, la ora 11.00, în zona comunei Priboieni, judeţul Argeş, din cauza unei avarii la o conductă aparţinând OMV Petrom SA.

S-au montat baraje de reţinere, s-a împrăştiat Spill-Sorb şi s-a vidanjat produsul poluant.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate pentru intervalul 25.01.2019-27.01.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

**Garda Naţională de Mediu - Comisariatul Judeţean Brașov** revine cu informaţii privind incendiul produs în data de 27.01.2019, în jurul orei 07:30, la o hală de prelucrare a lemnului ce aparţine societăţii S.C. Kronospan Trading S.R.L. din municipiul Brașov, judeţul Braşov. A ars acoperişul halei pe o suprafaţă de 600 mp. Echipajele I.S.U. Brașov au stins incendiul în jurul orei 10:00. Cauza producerii incendiului, stabilită de reprezentanţii I.S.U. Braşov, este autoaprinderea unei cantităţi mari de pulbere de lemn.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 27.01.2019-28.01.2019 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE